
ДО

ОБЩИНСКИ СЪВЕТ

ГР. ЗЛАТОГРАД

ДОКЛАДНА ЗАПИСКА

от Мирослав Митков Янчев – Кмет на община Златоград

Относно: Повторно разглеждане на предложение за създаване на звено за вътрешен одит в структурата на общинската администрация
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Настоящата докладна записка се внася повторно, с оглед изпълнение на изискванията на чл.12, ал.2, т. 3 от Закона за вътрешния одит в публичния сектор (ЗВОП), съгласно който в общините с бюджет над 10 млн. лв. задължително се изгражда звено за вътрешен одит. 
Бюджетът на Община Златоград през последните години надхвърля този праг, като за 2025 г. е одобрен в размер на 21 532 701 лв. ( без средствата от ЕС).

В доклада на Сметна палата за извършен финансов одит на консолидирания годишен финансов отчет на Община Златоград за 2024 г. е констатирано, че към 31.12.2024 г. в общината не е изградено звено за вътрешен одит, въпреки че попада в обхвата на чл.12, ал.2, т.3 от ЗВОП. Това представлява неспазване на законовото изискване, което, на основание §2 от ДР на Закона за публичните финанси (ЗПФ), се счита за нарушение на бюджетната дисциплина.
При предходното разглеждане Общински съвет не одобри предложението за създаване на Звено за вътрешен одит, като основен аргумент беше да не се увеличава общата численост на администрацията и да се потърси решение в рамките на съществуващия щат.
Общата численост на персонала в дейност „Общинска администрация“ е 64,5 щатни бройки, от които:

· 49,5 щатни бройки са за делегирана от държавата дейност „Общинска администрация“, финансирани чрез трансфер по Единните разходни стандарти от централния бюджет;

· 15 щатни бройки са финансирани със средства за сметка на общинските приходи.

За да бъде изпълнено изискването на чл.12, ал.1 от ЗВОПС, звеното следва да включва най-малко двама служители – ръководител на вътрешния одит и вътрешен одитор.
След направен анализ бе установено, че в рамките на настоящата структура няма реална възможност да се отделят две щатни бройки без това да доведе до нарушаване на дейността на съществуващи звена. Осигуряването на тези две длъжности чрез трансформиране на съществуващи длъжности означава съкращаване на вече заети щатни бройки. 

Следва да се отчете и значителната натовареност на общинските администрации, произтичаща от факта, че задълженията на общините обхващат изключително широк спектър от задачи в почти всички бюджетни функции. Същите са регламентирани в над 8 кодекса, повече от 133 закона и над 500 подзаконови нормативни акта, което допълнително затруднява възможността за пренасочване или освобождаване на съществуващи служители без това да се отрази негативно на изпълнението на задълженията на администрацията.
Ето защо предлагам подход с увеличение на числеността в делегирани от държавата дейност „Общинска администрация“ от 49,5 щатни бройки на 51.5 щатни бройки, и обща численост на администрацията от 64,5 на 66,5 щатни бройки.
Звеното се създава чрез добавяне на 2 нови щатни бройки, като увеличението е за числеността в делегирани от държавата дейности. 
Изграждането на звено „Вътрешен одит“ е не само законово изискване, но и инструмент за повишаване на прозрачността, отчетността и ефективното управление на публичните средства. Вътрешният одит осигурява независима оценка на системите за контрол и управление на риска и подпомага кмета при вземане на управленски решения.
 С приемането на това предложение Общинския съвет ще осигури изпълнение на изискванията на закона и ще предотврати бъдещи санкции и констатации на контролни органи. 
С оглед на гореизложеното, предлагам Общинският съвет да приеме следното:

РЕШЕНИЕ:

На основание чл.21, ал.1, т.2 от Закона за местното самоуправление и местната администрация във връзка с чл.12, ал.2, т.3 от Закона за вътрешния одит в публичния сектор, Общински съвет – Златоград
Р Е Ш И :

1. Одобрява изменение в структурата на Общинска администрация – Златоград, като се създава звено „Вътрешен одит“.
2. Определя числеността на звеното на 2 щатни бройки – ръководител на вътрешен одит и вътрешен одитор.
3. Одобрява общата численост на персонала в дейност „Общинска администрация“  - 66,5 щатни бройки, в т.ч. 51,5 щатни бройки в делегирана от държавата дейност „Общинска администрация“ и 15 щатни бройки дофинансирани със средства за сметка на общинските приходи.
4. Възлага на Кмета на Община Златоград да предприеме последващи действия за актуализиране на Устройствения правилник на Общинска администрация-Златоград и актуализиране на щатното разписание.
С уважение,

МИРОСЛАВ ЯНЧЕВ

Кмет на Община Златоград

НМ/ЕЧ

